
Transforming software development practices with AI and graphs for enhanced efficiency

Kulcsszavak: Gráf alapú ajánlórendszer; Tudásgráf; Gráf Auto-Enkóder; Szoftverfejlesztési hatékonyság; Többmodalitású adatintegráció
A hosszú élettartamú és összetett szoftverfejlesztési projektek gyakran szembesülnek hatékonysági problémákkal, mivel a különböző adatforrások – például forráskód, dokumentációk, hibajelentések – széttagoltak, és az új fejlesztők számára nehéz megérteni a korábbi munkák kontextusát. Ez akadályozza a gyors hibajavítást és fejlesztési ciklusokat, miközben növeli a költségeket. Bár a mesterséges intelligencia számos területen sikeres, alkalmazása a szoftverfejlesztésben korlátozott, főként a kódgenerálásra fókuszál. A meglévő megoldások hiányosságai miatt egy gráf-alapú módszer kidolgozása vált szükségessé, amely képes különböző adatforrások integrálására és szemantikailag gazdagabb kapcsolatok feltárására.
A dolgozatomban egy tudásgráf alapú reprezentációt javasoltam, amely komplex szoftvertermékek modellezésére szolgál. Ez a megközelítés különböző típusú adatforrásokat kapcsol össze egy egységes gráfstruktúrában, amelyet Gráf Auto-Enkóder (GAE) segítségével elemeztem. Az adatok közötti kapcsolatok modellezésére a GAE kis modellkomplexitása mellett hatékony éljóslási képességekkel bír, elősegítve a releváns komponensek és fejlesztési elemek gyors ajánlását. Az alkalmazott módszerek magukban foglalták az adatok előfeldolgozását, beleértve a szöveges leírások tisztítását és SBERT-alapú node-featurek generálását, a gráfstruktúrák kialakítását és az ajánlórendszer teljesítményének értékelését.
A kutatás során elért eredmények jelentős javulást mutattak: a GAE-alapú modell akár 35,85%-kal is növelte az ajánlások relevanciáját a BM25 és a Sentence BERT szövegalapú megközelítéseihez képest. A dolgozatban bemutatott rendszer ígéretes megközelítést kínál, amely potenciálisan javíthatja a fejlesztők hatékonyságát és hozzájárulhat a projektek költségeinek csökkentéséhez. Eredményeim különösen fontosak az iparban, ahol a gyors hibajavítás és a hatékony információelérés kiemelt jelentőséggel bír.
Összefoglalva, a dolgozatban kidolgozott gráf-alapú ajánlórendszer hozzájárul a komplex szoftverfejlesztési projektek fenntarthatóságához, javítva az információk elérhetőségét és a fejlesztők döntési folyamatait. A gráf neurális hálózatok alkalmazása mélyebb megértést és hatékonyabb problémamegoldást kínál, amely előnyt jelenthet az eddig alkalmazott unimodális megoldásokhoz képest.
• Szoftverek és azok fejlesztése – Szoftverfejlesztési folyamatmenedzsment
• Szoftverek és azok fejlesztése – Szoftverkarbantartási eszközök
• Szoftverek és azok fejlesztése – Szoftverfejlesztési technikák



